Motionsafdelingens beretning 2016

Så er det tid til en status på 2016.

Igen et år med mange aktiviteter og mange nye ting i motionsafdelingen. Kan det næsten blive ved tænker jeg lige nu, men der er sket mange nye ting. Dette blomstrer ud af en afdeling med 337 medlemmer. Det betyder en afdeling der vokser igen efter nogle år med 300 medlemmer. Vi startede nemlig et nyt koncept op der hedder ”Fra sofa til 5 km”. Det betyder at der startes fra sofaen og langsomt i løbet af 16 uger kommer hele holdet samlet i mål med at gennemføre 5 km. Undervejs er der forskellige foredrag specielt for denne gruppe og de ender med at være en vældig godt sammentømret gruppe. Dette gør at når de springer ud med 5 km kan de klare sig i den store uoverskuelige afdeling fordi de har lært at løbe og ikke mindst de har en masse gode relationer i klubben. Dette koncept starter i januar og august og vi har lige budt velkommen til 28 nye medlemmer forleden dag. Dejligt at se nye forventningsfulde deltagere. 8 trænere støtter op om gruppen. De har opfundet konceptet og succesen er deres fortjeneste.

Året 2016 startede med Nytårsløb og det blev afviklet som vanlig med fin tilstrømning og afvikling som vi bare kan i SAM. Der har været 5 serieløb i årets løb og de har været besøgt af 90 forskellige løbere gennem året. Der har været lille tilslutning til stjerneløb og derfor erstatter vi dette med et trailløb i Krabbesholm Skov.

Vi havde egentlig planlagt et extremløb til oktober 2016 til at erstatte mandeløb og kvindeløb. Dette blev aflyst fordi vi ikke havde kræfter til at arrangere det. Givskov løb blev også udsat i år fordi der var 40 års jubilæums løb/arrangement i samme uge.

2016 bød på et socialt løbearrangement til Skånsø med en løbetur på trailrute lavet som en klubtur med pølser og kaffe bagefter. Der blev afviklet 3 velbesøgte fællesspisninger gennem året og dette viderføres. Vi fik værdiskabe sat op så man kan aflåse sin pung og nøgler.

Vi fik åbnet træningsstationerne i Krabbesholm og disse benyttes flittigt af Skive by og af vores træningsgrupper.

I foråret opstartede vi et samarbejde med Pinen og Plagen på Mors. Det betyder at er man medlem af Skive AM så kan man være med til alle deres klubarrangementer og omvendt. Vi har faktisk fået Marie og Anfin fra Mors ned og løbe med os men ellers har der ikke været den store udveksling. Men samarbejdet betød at vi nu har lært et tidtagningssystem med chip der hedder Raceresult at kende. Dette prøvede vi til Skovtroldeløb og indkøbte et anlæg i efteråret som vi har afviklet Natløb og Nytårsløb med og med stor succes. Alle løbere tagges og systemmet er behageligt nemt at arbejde med. Vi vil bruge Raceresult til tidtagning til serieløbene. Det betyder at du ser resultat på nettet straks du er i mål. Sådan.

2016 sluttede med at en ny hjemmeside startede 1/12. De fleste mennesker ser hjemmesiden fra smartphone og derfor skal siden tilpasse sig så det er nemt at se fra mobil. Denne tilpasning er ikke helt på plads, så feks. menufunktion skal korrigeres lidt endnu. Det kommer på et tidspunkt. Der er en gruppe som samarbejder med firma om at få de sidste ting på plads. Niels Henrik Simonsen er vores webmaster så har du noget til hjemmesiden er han klar.

Facebook fungerer supergodt. Opslag om nytårsløb 2017 blev set af 3500 mennesker mens det nye opslag om Sofa til 5 km på 24 timer er set af 2270 mennesker. Kim Høxbro styrer bare Facebook sikkert og stabilt.

2017 bliver året hvor jeg stopper som formand efter 9 års virke på denne post og med i motionsudvalget 3 år forinden. Jeg forbliver i motionsudvalget, men der er ikke fundet en afløser som ny formand. Vi udvider motionsudvalget fra 3 til 4 personer, hvis forslag til Årsmødet om dette bliver vedtaget. Der er 5 opstillede til motionsudvalg og en vil blive suppleant til motionsudvalg. Hvis vi fortsat mangler en formand efter årsmødet deles alle opgaver ud på forskellige hænder og hvem der tager hvilke opgaver vil fremgå af hjemmesiden under Motion / klubben når motionsudvalg har holdt 1. møde den 23. januar 2017. Velkommen til 3 nye Birgitte Krejbjerg, Jørgen Bang og Inger Olesen og farvel til Ole Henriksen.

Nu er 2017 i gang og hvilke løb der arrangeres vil komme i kalender den kommende tid. Kalender menuen på motion viser alle vore arrangementer. Første løb er crossløb på 6 km i den sidste del af marts måned hvor alle er velkomne uanset om de går eller løber. Serieløb er åben for alle også ikke medlemmer så tag endelig din familie med.

Tak til alle medlemmer i motion for jeres engagement i klubben. Tak for den gode stemning I skaber hver gang der er træning.

Tak til vore sponsorer Bent Siewertsen, Rettrup Auto, DEIF A/S, Givskov løb, Trimtex, De blå busser og SparNord Bank.

Tak til 35 trænere i Motion som er hele rygraden i vores fine klub.

Tak til alle der giver en hånd med på alle fronter.

Det har været en stor fornøjelse al den tid der er gået og min motivation har været at vi har skabt noget sammen. Derfor er det vemodigt at takke af som formand. Sommetider har der været lige rigeligt med opgaver til mig, men det vil ændre sig når flere hænder hjælper hinanden i motionsudvalget.

Mvh Finn Andersen Skive AM Motion.